Bottels kokaïen, miljoene rande op lughawens gevindArgieffoto (Pixabay) ŉ Man, wat R3.9 miljoen van Suid-Afrika na Dubai probeer smokkel het, is Saterdag op die King Shaka internasionale lughawe in Durban in hegtenis geneem. Sandile Memela, woordvoerder van die Suid-Afrikaanse Inkomstediens (Said), het gesê die geld, R3 972 400 in kontant, is tydens ŉ roetine-ondersoek in die man se bagasie gevind. Die man is aan die SAPD oorhandig vir verdere ondersoek. Volgens Memela is ŉ groot dwelmvonds ook Saterdag op die OR Tambo internasionale lughawe gemaak. ŉ Snuffelhond het tydens ŉ ondersoek van ‘n vrag, wat op die lughawe aangekom het, 6kg kokaïen ter waarde van R1.7 miljoen in sjampoebottels uitgesnuffel. Memela het gesê die dwelms is aan die SAPD oorhandig, wat die oorsprong daarvan sal ondersoek.